แกรนด์ฯเทกเอวาซอนธนชาตทิ้งหมด302ล.
GRAND เทกโอเวอร์โรงแรมเอวาซอนฯ หัวหิน ซื้อจากธนชาต 302 ล้าน BGH รุกลงทุนสุราษฎร์ธานีลาว
29 ต.ค. 2565

GRAND เทกโอเวอร์โรงแรมเอวาซอนฯ หัวหิน ซื้อจากธนชาต 302 ล้าน BGH รุกลงทุนสุราษฎร์ธานีลาว
นายนพดล มิ่งจินดา ประธานเจ้าหน้าที่บริหาร บริษัท แกรนด์ แอสเสท โฮเทลส์ แอนด์ พรอพเพอร์ตี้ (GRAND) เปิดเผยว่า บริษัทซื้อหุ้นของบริษัท โอเวนเดล จำนวน 58 ล้านหุ้น หรือทั้งหมด 100% ในราคาหุ้นละ 5.21 บาท รวมเป็นเงินทั้งสิ้น 302.65 ล้านบาท จากธนาคารธนชาตและผู้ถือหุ้นรายย่อยจำนวน 3 ราย 
ทั้งนี้ ธนาคารธนชาตขายหุ้น จำนวน 57.99 ล้านหุ้น และหน่วยลงทุนของกองทุนรวมอสังหาริมทรัพย์หัวหินจำนวน 445.83 หน่วย โดยบริษัทย่อยของแกรนด์ฯ คือ ฮอนเนอร์ บิวซิเนสจะซื้อหุ้นทั้งหมดส่วนผู้ซื้อร่วมอีกรายคือ บริษัท เจอาร์โอ พร็อพเพอร์ตี้ จะซื้อหน่วยลงทุนดังกล่าว 
สำหรับบริษัท โอเวนเดล มีทุนเรียกชำระแล้ว 580 ล้านบาท ประกอบธุรกิจเอวาซอน ไฮด์อะเวย์ แอนด์ ซิกส์เซ้นส์ สปา หัวหิน จำนวน 55 แห่ง โรงแรมตั้งอยู่ใน ต.ปากน้ำปราณ อ.ปราณบุรี จ.ประจวบคีรีขันธ์ 
“ประโยชน์ที่บริษัทจะได้รับจากการซื้อโรงแรมแห่งนี้ที่โครงการวิลล่ารีสอร์ทระดับห้าดาว ซึ่งจะสามารถสนับสนุนการให้บริการแก่ลูกค้าของโรงแรมดังกล่าวรวมถึงโรงแรมเดอะ เวสทิน แกรนด์ สุขุมวิท ได้อย่างมีประสิทธิภาพและมีความหลากหลายมากยิ่งขึ้น” นายนพดล กล่าว 
ด้านนางนฤมล น้อยอ่ำ ประธานเจ้าหน้าที่บริหารด้านการเงิน บริษัท กรุงเทพดุสิตเวชการ (BGH) เปิดเผยว่า ที่ประชุมคณะกรรมการบริษัทมีมติอนุมัติให้จัดตั้งบริษัทย่อยแห่งใหม่ 2 บริษัท ได้แก่ บริษัท โรงพยาบาลกรุงเทพ สุราษฎร์ธานี เพื่อรองรับการก่อสร้างโรงพยาบาลขนาด 200 เตียง ที่ จ.สุราษฎร์ธานี ทุนจดทะเบียน 300 ล้านบาท โดยบริษัทเป็นผู้ถือหุ้น 100% 
นอกจากนี้ บริษัทจัดตั้งโรงพยาบาลที่เมืองหลวงพระบาง สาธารณรัฐประชาธิปไตยประชาชนลาวทุนจดทะเบียนเทียบเท่า 10 ล้านบาท โดยถือหุ้นผ่าน BDMS Inter Pte. Ltd. ซึ่งเป็นบริษัทย่อยของบริษัทในประเทศสิงคโปร์